Papersnake/gushiwen huggingface dataset:
上京舟中作 其二
林朝崧（清代）

一叶扁舟东复东，浪花万丈驾高风。三千世界鲸波外，十二楼台蜃气中。

谁解狂涛回只手，坐看孤剑吐长虹。男儿有志无难事，翘首蓬山忆数公。
在伯用铜字韵作诗复次韵二首
赵蕃（宋代）

冻笔题诗我故穷，怜君嗜好有同风。
政如之越资章甫，何异当冰语夏虫。
既欲纷纷视儿子，可须衮衮羡诸公。
虽然心气无多废，冰旱犹闻咎取铜。
六州歌头·少年侠气
贺铸（宋代）

少年侠气，交结五都雄。肝胆洞，毛发耸。立谈中，死生同。一诺千金重。推翘勇，矜豪纵。轻盖拥，联飞鞚，斗城东。轰饮酒垆，春色浮寒瓮，吸海垂虹。闲呼鹰嗾犬，白羽摘雕弓，狡穴俄空。乐匆匆。(闲呼 一作：间呼)
似黄粱梦，辞丹凤；明月共，漾孤蓬。官冗从，怀倥偬；落尘笼，簿书丛。鶡弁如云众，供粗用，忽奇功。笳鼓动，渔阳弄，思悲翁。不请长缨，系取天骄种，剑吼西风。恨登山临水，手寄七弦桐，目送归鸿。
送王子大知县
许及之（宋代）

金闺通籍绾铜章，荔子黄时恰到乡。僧夏相期尘外住，官期将趣橐中装。

倾心栖棘仇香地，侧耳鸣弦单父堂。说著江西如故里，南城春色胜河阳。
寄友
王安之（宋代）

忆昔青灯夜对床，冷猿声里早梅香。
一从去櫂冲寒雪，几度凭梅到夕阳。
秋思渐于蝉外觉，别愁空入雁边长。
梧桐解得离人意，不遣西风叶尽黄。
再答 其一
赵汝腾（宋代）

西州名品萃东台，特为光风连夜开。春事三分元未半，诗肠一日九周回。

雨中有泪坡吟尽，马上沾花甫醉来。郡坞数株寥落甚，园丁爱护剪荒莱。
酬张九龄使风见示（时为宣州刺史）
裴耀卿（唐代）

兹地五湖邻，艰哉万里人。惊飙翻是托，危浪亦相因。

宣室才华子，金闺讽议臣。承明有三入，去去速归轮。
泰陵挽词 其五
赵佶（宋代）

忆开王邸日，曾驻六龙飞。玉宇春初永，金盘露未晞。

荆根方并秀，棣萼更交辉。今日承基绪，追怀往事非。
如梦令·春思
苏轼（宋代）

手种堂前桃李，无限绿阴青子。帘外百舌儿，惊起五更春睡。居士，居士。莫忘小桥流水。
畴昔
张仲深（元代）

我生爱山殊有癖，日日登山访幽寂。故人江陈三五辈，醉卧青幽抡白石。

踏霜采杞琲盈把，拂晓题诗云满壁。文笔峰前动客吟，百花嵓底留行迹。

故人别去动经载，幽山幽水总相忆。今年海口独栖迟，块尔穷居自紬绎。

我家嵓壑明越州，看山看水岂终极。酒酣秪上知章船，醒后还寻谢安屐。

我今出门但平原，梦欲寻山了无觅。临风时复一想像，致使心脾结沉郁。

州县稻粱虽自足，江海风尘久难息。人生得意须胜游，莫使沉吟念畴昔。
自叹
邵谒（唐代）

春蚕未成茧，已贺箱笼实。蟢子徒有丝，终年不成匹。

每念古人徒，有得则有失。我命独如何，憔悴长如一。

白日九衢中，幽独暗如漆。流泉有枯时，穷贱无尽日。

惆怅复惆怅，几回新月出。
以校正字学还方智善作诗赠之
王洋（宋代）

惟古於文藏妙理，自然之音见微旨，
唇舌齿喉母生子，清浊重轻毛发比。
古者八岁方毁齿，小学师承方肄此。
时及春秋循一轨，台兴亦知窥阃壘。
齐人谋莒本秘诡，登楼密语不敢指。
两唇含合不哆侈，见者能知岂徒尔。
后人学疏忽源委，传会流俗兼下里。
庚长吴人记前史，郢永遂令齐亥豕。
少知长老习步跬，红绿谁能辨朱紫。
纵有是师无是士，闻者一笑或掩耳。
我年六十老书几，仿佛声形多取似。
目前趋过或但已，翻覆讨论徒累累。
方侯大梁旧冠履，结发儒衣长槐市，
发愤编摩贪寸晷。索摘真能穷骨髓，
持以告人遭诋毁。方侯持心直如矢，
尊吾所闻宁转徙，若不我从知已矣。
我留龟溪同梵庋，膻莸偶幸亲兰芷。
时论古意自鞭棰，不觉此心思奋起。
乃知古学惟审是，晚乃纷纭听华绮。
考永声律究终始，纵不有疑心固喜。
要好谁云不传纸，革误锄疑云糠秕。
欲障东流归海水，识路直须行不已，
靖节琴中有宫徵。
白太守州
刘禹锡（唐代）

闻有白太守，抛官归旧谿.苏州十万户，尽作婴儿啼。

太守驻州舟，阊门草萋萋。挥袂谢啼者，依然两眉低。

朱户非不崇，我心如重狴。华池非不清，意在寥廓栖。

夸者窃所怪，贤者默思齐。我为太守州，题在隐起珪。
山村晚宿
许亦崧（清代）

独鸟没遥云，日落山气静。牛羊自识村，曲屈下前岭。

天高河汉明，露重衣裳冷。入门松影繁，当户槐根瘿。

竹榻展敝衾，石华汲新井。朅来困饥疲，息偃快俄倾。

破窗漏疏光，缺月林梢耿。一饱便酣眠，百念息纷竞。

众仆烂漫睡，鼾声逼镫影。朝曦射牖红，鸟语唤不醒。
送蓑衣与陈子渊漫成口号
薛嵎（宋代）

莎草为衣叶叶新，已知难上贵官身。
野人相赠无他意，从使心亲迹更亲。
劝学示弟诜
张咏（宋代）

大化不自言，委之在英才。玄门非有闭，苦学当自开。

世上百代名，莫遣寒如灰。晨鸡固自勉，男子胡为哉。

胸中一片地，无使容纤埃。海鸥尚可狎，人世何嫌猜。

勤慎君子职，颜闵如琼瑰。刻薄小人事，斯辈真可哀。

放荡功不遂，满盈身亦灾。将心须内疚，祸福本无媒。
杂曲歌辞。古离别二首
孟郊（唐代）

松山云缭绕，萍路水分离。云去有归日，水分无合时。

春芳役双眼，春色柔四支。杨柳织别愁，千条万条丝。

山川古今路，纵横无断绝。来往天地间，人皆有离别。

行衣未束带，中肠已先结。不用看镜中，自知生白发。

欲陈去留意，声向言前咽。愁结填心胸，茫茫若为说。

荒郊烟莽苍，旷野风凄切。处处得相随，人那不如月。
渔家傲
欧阳修（宋代）

叶有清风花有露。叶笼花罩鸳鸯侣。白锦顶丝红锦羽。莲女妒。惊飞不许长相聚。

日脚沈红天色暮。青凉伞上微微雨。早是水寒无宿处。须回步。枉教雨里分飞去。
次韵谢民师
苏过（宋代）

老鹤过海仍将雏，澹然如将没齿疏。人生如寄何足道，富贵贫齿隙白驹。

飘流仅以虞夫子，饥坐弦歌古儋耳。不堪秦岭望家山，敢有玉关生入理。

广文才名三十年，困穷直到寒无毡。将军夜行遭醉尉，曲逆解衣尝刺船。

岂知雷雨来说渥，归路江山宛如昨。饥人但觉秕糠美，忧患始知田舍乐。

梦中犹记鱼相濡，庄叟屡困监河枯。聊因竞病歌归欤，宁复灿烂悲穷途。

知君笃学真为己，不从世好惟耽此。作诗颇似建安风，取友更同鲍叔义。

我闻得士朝廷尊，搢绅所寄惟斯文。象犀珠玉本安用，犹使四海争趋奔。

高人处世诚难矣，绝俗惊愚空目眯。坐令瑚琏废清庙，涧毛何由荐天子。

我羡平生马少游，不愿沟渎容吞舟。夜光明月请自閟，按剑或恐疑轻投。
鲁宗道不欺君
脱脱（元代）

（鲁）宗道为人刚直，疾恶少容，遇事敢言，不为小谨。为谕德时，居近酒肆，尝微行就酒肆中，偶真宗亟召，使者及门，久之，宗道方自酒肆来，使者先入，约曰：“即上怪公来迟，何以为对？”宗道曰：“第以实言对。”使者曰：“然则公当得罪。”曰：“饮酒，人之常情；欺君，臣子之大罪也。”真宗果问，使者具以宗道言对。帝诘之。谢曰：“有故人自乡里来，臣家贫无杯盘，故就酒家饮。”帝以为忠实可大用。
兰溪道中二首
项安世（宋代）

一夜清霜逗晓晴，桑林脱叶似滩声。
云边恰有惊鸿过，直作滩头细橹鸣。
送泽萌后堂住玉川门二首 其一
释函是（明代）

法季息机真哲者，两年相傍住帘泉。移茅又欲临高壑，先我寻山得玉川。
晚泊松江驿
李郢（唐代）

片帆孤客晚夷犹，红蓼花前水驿秋。岁月方惊离别尽，

烟波仍驻古今愁。云阴故国山川暮，潮落空江网罟收。

还有吴娃旧歌曲，棹声遥散采菱舟。
灵隐十咏 其一 灵隐寺
李孝光（元代）

南州绵西极，大山树崇阙。经营缅齐梁，宏丽自吴越。

玉水生虹蜺，金枢孕初月。稍高得纵观，川流净如发。
皇帝上平上皇帝寿乐曲·五举酒用老人星见之
崔敦诗（宋代）

奕奕南极，应期曜灵。
祥晖昭衍，次丙躔丁。
事垂汉史，名著甘经。
锡符祚圣，亿万斯龄。
读《后汉书》作小乐府三十八章 其二十六 二烈士
张晋（清代）

不共将军生，甘与臧洪死。可怜一日中，乃戮二烈士。
杂赋
陆游（宋代）

体不佳时看周易，酒痛饮後读离骚。
骑驴太华三峰雪，鼓棹钱塘八月涛。
同坐客赋席牡丹酴醿海棠三首
李弥逊（宋代）

品题芳事有春工，姚魏风流胜浅红。
莫傍沉香亭北看，只宜卮酒对山翁。
上巳后一日登快哉亭
詹慥（宋代）

上巳信嘉辰，流觞传旧俗，
良游怅不遂，吏局方有属。
东风吹晓雨，万窍嗥林麓。
疑有泊舟人，狂歌河女曲。
逾朝始澄霁，物色如新沐。
城角趋危亭，登临慰幽独。
纷华埽不见，蝴蝶飞平绿。
伫倚穷夕曛，悠哉此心目。
蛮请降三首 其二
刘攽（宋代）

官军万人宿山下，百姓避兵多旷野。秋来雨足荆棘生，邻里无复归耕者。
送陆进士伯载还京四首 其四
顾璘（明代）

礼就先朝典，行萦故国思。身将旌节返，文动庙堂知。

准拟留司草，无劳赋采芝。天光开凤诏，春水正漪漪。
句
高之美（宋代）

四郡甘棠清到底，一枝丹桂庆流芳。
说之方忧韩公表大夫疾遽致仕乃蒙传视送陈州
晁说之（宋代）

衮冕有人妖，锺鼓成国蠹。
可怜凌霜干，不作济川具。
三易朝吾车，六诗暮吾辅。
岂亦不自娱，菊径而兰亩。
闲纵偶成
白玉蟾（宋代）

已具看云眼，而生伴月心。
西风相体认，红尽绿枫林。
春日
刘铎（宋代）

翠微深处几人家，风飏轻烟雨压沙。寒勒野桃开较晚，向阳才有两三花。
杜韦娘·华堂深院
佚名（宋代）

华堂深院，霜笼月采生寒晕。度翠幄、风触梅香喷。渐岁晚、春光将近。惹离恨万种，多情易感，欢难聚少愁成阵。拥红炉，凤枕慵敧，银灯挑尽。当此际，争忍前期後约，度岁无凭准。对好景、空积相思恨。但自觉、恹恹方寸。拟蛮笺象管，丹青好手，写出寄与伊教信。尽千工万巧，唯有心期难问。
龙瑞道士赠兰
王十朋（宋代）

有客赠芳友，满堂闻国香。清含道流气，轻带羽衣黄。

缀佩风光别，横琴旨趣长。重须寻禹穴，一曲听扬扬。
柳梢青 和杨无咎梅词四首 其一 未开
柯九思（元代）

懊恨春初，飘零月下，轻离轻隔。重酝梨云，乍舒柳眼，羞人曾识。

重堪索笑寻檐，早准备、怜怜惜惜。莫是溪桥，才先开却，试驰金勒。
转运李宥学士
宋祁（宋代）

栈外秋高荠树繁，一星飞影伴輶轩。
属城导骑賨歌密，近野迎浆蜀老喧。
濯锦万梭催贡箧，熬监千井算牢盆。
行台自昔书林宠，不为伤离更黯魂。
送李师聃祖道长官赴衡州耒阳令
邹浩（宋代）

视国如视家，爱民如爱子。秉心金石坚，古人概如此。

今人亦古人，但患物转徙。遑遑声利间，自不明本已。

安能使元元，一以父母比。问其所居位，广分国百里。

问其所食禄，尽出民骨髓。奈何莫之思，颠倒以为是。

祖道于今古，问学妙穷理。内重外物轻，识者久叹美。

宰制得耒阳，何啻牛刀委。导达圣主恩，千仞决溪水。

雨旸随指呼，丝谷饫邻鄙。明神实听之，日夜介福祉。

君虽不求通，轩冕自难已。工部有英灵，吾知为君喜。
次江文韵 其四
许景衡（宋代）

请公早早泛虚舟，多少行人在渡头。看取清风起蘋末，片帆歘过五湖秋。
濡须道中
章甫（宋代）

今年淮西旱，城市无米糶。
所至萧条童仆饥，手持楮币无人要。
行不择日粮不齎，恨身不生太平时。
还家从头语儿辈，山中寂寞犹可耐。
幽居
陆游（宋代）

小舫藤为缆，幽居竹织门。
短篱围藕荡，细路入桑村。
鱼脍槎头美，醅倾粥面浑。
残年谢轩冕。
犹足号黎元。
三月晦城门晚景
张九成（宋代）

雨涨春江浪，沄沄日夜奔。
群山落云里，万壑吼岩根。
沙际人呼渡，烟中牧入村。
萧然何处士，终日掩柴门。
送莫云卿归云间
黎民表（明代）

触目烟沙马首重，屠沽何处隐行踪。竹林酒德同诸阮，洛下才名有二龙。

并世犹嗟难遇合，邀欢真自不从容。倦游君且停车骑，待我华阳策短筇。
遣兴
陆游（宋代）

侯印从来非所图，赤丁子亦不容呼。
著低怯对新棋敌，量减愁逢旧酒徒。
生世岂能常役役，酣歌且复和呜呜。
肩舟到处皆吾境，莫问桐江与镜湖。
熙宁蜡祭十三首
佚名（隋代）

秩秩礼文，为坛四方。
嘉粟旨酒，百神迪赏。
敷兴万物，既阜既昌。
伊乐厥昌，傅工无疆。
偈颂二百零五首
释正觉（宋代）

渊默之津，皓然之色。
混处功齐，细看转侧。
昆仑脱手黄金绳，鼻孔累垂收不得。
秋晓
释道全（宋代）

飘飘枫叶草萋萋，云压天边雁阵低。何处水村人起早，橹声摇月过桥西。
席上赠张稚昭二首 其一
吴暻（清代）

相府莲歌乐府春，清尊檀板话穷尘。谁传天宝凄凉曲，柳市当年旧玉人。
吴国华暗香亭
杨时（宋代）

漫愁青女妒新妆，已有风传处处香。
试问隐沦溪上客，欲将春色若为藏。
初夏登北山
卫宗武（宋代）

春山如佳人，形色丽而秀。
兹来怅非时，已入朱明候。
片红飞不留，万绿新改旧。
接茵芳草蔓，偃盖古木茂。
黛鬟临水镜，一色净无垢。
戛然鸣声幽，雅弄出禽口。
得閒此夷犹，不觉留滞久。
一叶泛澄川，萦因历农亩。
决渠散青秧，耕夫类成偶。
舍舟挟短筇，崎岖度重阜。
野芳气如兰，冉冉袭襟袖。
逶迤穷山椒，寸怀纳宇宙。
川原浩无涯，万象皆我有。
沧溟杳渺间，云梦吞八九。
昌黎开衡云，羊公登岘首。
顾我凡陋资，视此亦培塿。
虽然形气殊，兴趣无异否。
独嗟今昔殊，人事有迁贸。
而我老无闻，将与草木朽。
陟巘复降原，玄庐新结构。
伊傅不可怀，松乔以为友。
不死非所求，姑以佚吾寿。
马塍
张炜（宋代）

水拍田塍路半斜，悄无人迹过农家。
春风自谓专桃李，也有工夫到菜花。
次韵王民瞻题慧门院二首 其二
刘才邵（宋代）

乱兵如穴蚁，攘攘欲何逃。肆毒空摇虿，支倾已断鳌。

上方尘不染，北极势元高。佩犊知难久，纷纷已卖刀。
上金陵章侍郎
刘过（宋代）

欲上云霄虎豹关，失身一落市城间。
经过鲁肃捐时廪，想像谢安游处山。
去国梦魂愁切切，感时滴泪血斑斑。
少陵却欲依严武，妻嫂轻人未敢还。
酬岑二十主簿秋夜见赠之作
高适（唐代）

舍下蛩乱鸣，居然自萧索。缅怀高秋兴，忽枉清夜作。

感物我心劳，凉风惊二毛。池枯菡萏死，月出梧桐高。

如何异乡县，复得交才彦。汩没嗟后时，蹉跎耻相见。

箕山别来久，魏阙谁不恋。独有江海心，悠悠未尝倦。
留春令·画屏天畔
晏几道（宋代）

画屏天畔，梦回依约，十洲云水。手捻红笺寄人书，写无限伤春事。
别浦高楼曾漫倚。对江南千里。楼下分流水声中，有当日凭高泪。
赴京道中寄惟起惟扬二弟 其三
徐熥（明代）

愁目不可极，怅望心魂惊。仳离足感叹，况乎骨肉情。

愁多无定绪，路远难计程。危时幽愤积，逆旅孱躯轻。

凉风天际来，呖呖哀鸿鸣。
乐庵李先生居南床论张同知不行挂冠而归赋二
马先觉（宋代）

闻健即收身，归耕躬馌饷。
诗中句堂堂，床头春盎盎。
寒花晚更香，霜节老益壮。
相对无俗情，端的羲皇上。
题画赠寓馆罗翁及单希贤 其二
顾清（明代）

南州乡里北州身，看画思乡总未真。若到练川佳绝处，也应回首潞河春。
吊友人墓
林尚仁（宋代）

树阴云影暗空山，铭石虽存不忍看。
烧罢纸钱灰未冷，落花啼鴃雨声寒。
成都浣花草堂杜少陵祠 其八
于式枚（清代）

未许驰千里，还期赋五车。寒归华表鹤，晚钓锦江鱼。

军府凭看画，中朝久绝书。平生江海志，吾道有樵渔。
云霄一羽
林希逸（宋代）

自起南阳卧，轩然志气飘。三分嗟汉业，一羽在云霄。

健翮凌星汉，孤忠翼圣朝。群雄争逐鹿，百鸷不如雕。

垂翅应嗤异，凌烟未许乔。出师虽未捷，万古想高标。
题肤功雅奏图
释超逸（明代）

济世元推出世豪，朝天万里拥旌旄。夙生自信通三昧，雄略谁能迈六韬。

铙吹响传青海捷，阵图辉映紫云高。山河带砺应同固，竹帛芳垂汗马劳。
别王荷夫墓
游智开（清代）

辛苦尔生前，聊凭一枕眠。千秋孤竹国，三月落花天。

旧宅依邻井，青山俯墓田。移官吾在迩，来别益凄然。
游灵隐寺，得来诗，复用前韵
苏轼（宋代）

君不见，钱塘湖，
钱王壮观今已无。屋堆黄金斗量珠，
运尽不劳折简呼。四方宦游散其孥，
宫阙留与闲人娱。盛衰哀乐两须臾，
何用多忧心郁纡。溪山处处皆可庐，
最爱灵隐飞来孤。乔松百尺苍髯须，
扰扰下笑柳与蒲。高堂会食罗千夫，
撞钟击鼓喧朝晡。凝香方丈眠氍毹，
绝胜絮被缝海图。清风徐来惊睡余，
遂超羲皇傲几蘧。归时栖鸦正毕逋，
孤烟落日不可摹。
宫词 其十七
赵佶（宋代）

翠芳庭宇叠山围，路转龙盘灿陆离。响石因风飘冷韵，小碑刊勒祖宗诗。
鹧鸪天 人日泛舟花步里
朱祖谋（清代）

市尽官河得雪清。孤游移舸避妍晴。春愁似水连鸥起，山色通桥与雁平。

年事换，雨香零。题诗谁寄草堂灵。酒醒寺寺钟声发，仿佛江船夜半听。
雪多矣岂窭人歉岁之所宜哉复用韵呈沅陵丈
赵蕃（宋代）

雪已伤多尚积阴，同仍助虐屡号林。
市人只喜青帘近，木食应悲黄独深。
不但茅茨忧冻死，更闻巢穴作哀音。
此诗萧瑟谁能听，有愧当年寒地吟。
吴江县作
陈著（宋代）

不行浙右已三年，却上今秋考试船。
文禁何妨鸥鹭狎，厨供旋得蟹鱼鲜。
远山浮动太湖浪，密树冥蒙小市烟。
及过长桥风正恶，倚船无语看青天。
重宿三茅道房二首 其一
尹台（明代）

大茅峰下重来路，四眺云霞感昨吟。浩劫楼台还上界，高真岩洞自中林。

三生誓记丹心在，五岳寻仙白发侵。幸谢旧盟猿鹤侣，移文莫借北山岑。
新秋杂题六首。坐
陆龟蒙（唐代）

偶避蝉声来隙地，忽随鸿影入辽天。

闲僧不会寂寥意，道学西方人坐禅。
秋获後即事
陆游（宋代）

秋获春耕力尚余，雨中襏襫种寒蔬。
筑居正可茨生草，出市何妨借蹇驴。
老境朝晡数匙饭，腐儒生死一编书。
敲门忽有岷山使，惭愧交情未作疏。
宿妙觉竹庵赠静老
孙觌（宋代）

青山映落日，澹澹烟中明。出门无所投，曳杖随意行。

破裓僧两无，喜笑争邀迎。曾巢俯修竹，飞星动高甍。

老人如宿昔，真契同无生。遇人无戚疏，出语恶不情。

寥寥风马牛，肝胆欲尽倾。怪我胸中山，硉兀尚不平。

邯郸乐无度，短梦一饷荣。蛮触怒不休，暴骨千里横。

微言起我病，内愧面汗骍。蚤知天宇大，岂有世网婴。

举扇障西风，浣此沧浪缨。
尹恒复中翰遣公郎兼中持书入山峕沙汰宽旨赋此酬之
释函是（明代）

野老归山去不辞，谁持折柬寄相思。遣儿未肯同裴老，开社还相愧远师。

近日林梢仍向化，避人茅屋岂终移。物情累卵同今昔，珍重篁溪石上时。
宴桃源
王之道（宋代）

风急柳花飞骤。白尽千林万岫。樵担晚来归，正在栖鸦啼后。知否。知否。语到谢娘诗就。
句
子间（宋代）

驱欲馀寒碎土牛，田园生计又从头。
野步至近村
陆游（宋代）

随意出柴荆，清寒作晚晴。
风吹雁北乡，云带月东行。
童稚争追逐，渔樵习送迎。
白头宁复仕，惟此饯余生。
直宿广文舍下
梅尧臣（宋代）

前夜宿广文，叶响竹打雪。
昨夜宿广文，窗影竹照月。
赖此数竿竹，与我为暖热。
上有寒鹊栖，拳足如瘦蕨。
平明欲飞去，唶唶若告说。
我无喜可报，烦尔弄觜舌。
亦尝苦老鸦，鸣噪每切切。
为学本为道，穷蹙令素发。
但能得酒饮，终日自兀兀。
和景严送方蒂柿
洪适（宋代）

万株红叶咏光华，嘉实堆盘走绀车。方蒂宁同牛奶柿，朱唇应笑鸠盘茶。

园官急送须足茧，童子争观多眼花。罗列林珍生饮兴，讵思辟谷更餐霞。
边日雪次典仲宣韵二首
杨公远（宋代）

连朝飞雪满山城，恰负人言雪易晴。
梅顿添肥香不减，竹虽暂屈节还清。
闭门僵卧嗟寒士，煮水烹茶任巨卿。
但喜遗蝗深入地，休夸李愬把吴平。
金陵曲初唐体
胡直（明代）

金陵昔日盛繁华，六代皇居接狭斜。博望苑中珠委露，太初宫内锦为霞。

花覆苍龙填宝马，柳迷朱雀出金车。九斿夜拂将军第，万骑晨临公主家。

主家甲第攒云雾，妆楼舞馆歌钟度。金屏翠幕竞三条，绮瑟银筝通万户。

一姓公侯尽貂冠，满门子弟皆纨裤。两两鸣珂金马门，双双飞盖铜驼路。

金马铜驼夹御沟，帝在层城乐未休。三千娇女凭图幸，四十离宫判夜游。

勾勾绮陌成宫市，曲曲金塘起棹讴。曾闻袁后承恩宠，瞥见潘妃侍宴游。

更道丽华发似漆，倾国倾城人第一。结绮楼头璧月新，临春阁上琼枝密。

窈窕脩容夜掌笺，婉嫕贵嫔晨簪笔。可怜宠似日边云，讵识人如花上日。

别有长干游冶郎，斗鸡蹴鞠虎鞶囊。蜃珧象骨妆繁弱，龙藻龟文转步光。

侠气飞谈排许史，雄风带酒揖金张。不辞万醉青楼曲，不惜千金红粉妆。

红粉争矜桃李艳，青楼直拟芙蓉殿。真珠帘外柳藏莺，云母窗前花覆燕。

燕飞燕舞不禁春，莺啼莺怨晚愁人。七宝流苏开斗帐，九华玛瑙结罗裀。

娇向舞腰生宛转，香从歌口出氤氲。此时愿作鸳鸯鸟，此日愿为连理身。

共道青山盘龙虎，讵知白纻移歌舞。一从五马度长波，几见六龙更旧主。

陵夷宫阙成灰烬，飘零台馆生蒿蔺。富贵骄奢能几时，王侯将相应同尽。

秋水盈盈秋雁飞，山川犹是人民非。独有石头城上月，曾照当时歌舞衣。
送周叔谨
韩淲（宋代）

学行世所稀，到眼发孤咏。闻君欲高卧，当不与物竞。

师从既名德，朋友且多令。堂堂丽泽公，沉潜率理性。

武夷老仙伯，辩析至于命。愿言融液之，此意千载盛。

相逢复相别，一进当一庆。波流易荡委，山立要持正。

剡中山水窟，眼界可便静。因风时寄音，各各药其病。
送王懿昌酒
紫微孙处士（唐代）

将知骨分到仙乡，酒饮金华玉液浆。

莫道人间只如此，回头已是一年强。
忆长安。六月
郑概（唐代）

忆长安，六月时，风台水榭逶迤。朱果雕笼香透，

分明紫禁寒随。尘惊九衢客散，赭珂滴沥青骊。
木兰花慢（雨中荼コ）
杨子咸（宋代）

紫凋红落后，忽十丈，玉虬横。望众绿帏中，蓝田璞碎，鲛室珠倾。柔条紧风无力，更不禁、连日峭寒清。空与蝶圆香梦，枉教莺诉春情。

深深。苔径悄无人。栏槛湿香尘。叹宝髻蓬松，粉铅狼藉，谁管飘零。不愁素云易散，恨此花、开后更无春。安得胡床月夜，玉醅满蘸瑶英。
妇女之孝二十首 其四 北宫女
林同（宋代）

妾身期不嫁，至老养双亲。何意赵威后，殷勤问使人。
释枯林铁如意歌
刘诜（元代）

君不是金谷园中石季伦，明珠买妾长安春。锦丝帏障轻一世，珊瑚高株碎如尘。

又不是黄鹤楼边王处仲，万骑上流纵驰鞚。狂酾千石发浩歌，唾壶敲碎天为动。

君是天台丞相之嫡孙，胸中八九吞昆崙。少年宝玦落荆棘，再拜禅林依世尊。

手持铁如意，笑傲典午二豪之富贵。良工精发生碧花，古制蝉螭隐元气。

木杯不用轻大江，蛟鲸辟易冯夷僵。蓟门骏马疾秋鹘，飞箭穿髀心如忘。

谈经说史似支遁，四座公卿逊高论。古来豪杰多窜托，槁面布衫尘土混。

画兰千纸生秋风，赋诗万卷老愈工。承平智策无所用，落魄行遍江湖中。

嗟哉尔之如意兮，不愿为大梁游侠之袖椎。宁落为许行耕野之锄犁，宝光发匣闾里怪。

珍重深藏莫轻卖，君不见干将莫邪困丰城。化为两龙飞去延平津，利器不识空有神。
寿湖南管仓五首
廖行之（宋代）

岁寒万本怯，表立苍官荣。
相看琅玕碧，更对梅玉清。
得能三友佳，来寿千载英。
庆事未渠央，高标自天成。
寄刘实斋侍郎
刘克庄（宋代）

狂胡昔犯高安郡，井邑皆经蹀血馀。
儿童犹记驯治化，盗贼能全白鹤居。
子政子骏皆博学，公是公非各著书。
侍郎鼎贵殿诸老，刘氏愈蕃而大欤。
早寒
白居易（唐代）

黄叶聚墙角，青苔围柱根。被经霜后薄，镜遇雨来昏。

半卷寒檐幕，斜开暖阁门。迎冬兼送老，只仰酒盈尊。
竹西怀古
李易（宋代）

淮南昔繁丽，富庶天下称。管弦十万户，夜夜闻喧腾。

不徒竹西寺，歌吹相豪矜。一朝烽火急，廛市为沟塍。

风月无欢场，睥睨皆射堋。荒荒野月白，照地如寒冰。

自从画江守，岁岁输金缯。萧条闾井间，水旱又频仍。

我来经故里，日暮此一登。隋唐倏己往，遗迹几废兴。

江山极苍莽，望之涕沾膺。
湘江舟中 其二
屈大均（明代）

潇水萦回落九疑，水清斑竹映枝枝。舟随七十二峰转，泪落湘江人不知。
偈
释戒香（宋代）

孟冬改旦晓天寒，叶落归根露远山。
不是见闻生灭法，当头莫作见闻看。
赠长芦福长老
沈辽（宋代）

达摩西归不记年，雪山消息更茫然。行人不会真如事，唯爱长芦含暮烟。
【越调】天净沙·闲题
吴西逸（元代）

长江万里归帆，西风几度阳关，依旧红尘满眼。夕阳新雁，此情时拍阑干。
楚云飞满长空，湘江不断流东，何事离多恨冗？夕阳低送，小楼数点残鸿。
数声短笛沧州，半江远水孤舟，愁更浓如病酒。夕阳时候，断肠人倚西楼。
江亭远树残霞，淡烟芳草平沙，绿柳阴中系马。夕阳西下，水村山郭人家。
满庭芳·梅拆数枝
佚名（宋代）

梅拆数枝，蓂舒四荚，二阳始觉来临。五云呈瑞，渤海复生申。信道当年庆诞，人推天上石麒麟。果然是，名驰雁塔，弱冠绿袍新。鸾栖，虽小试，仕途发轫，现宰官身。信倚需一札，飞下天庭。自是调羹大手，环召也、快展经纶。称觞处，彩堂具庆，芳桂对萱椿。
送许参军还都下兼寄严冢宰敏卿
谢榛（明代）

天上使星临雁塞，满城风雪荡旌旆。犒赏连营倍战心，健儿已遁龙荒外。

君不见岢岚州，云连雉堞生边愁。寒天惨淡日易落，偏令鸟雀群啁啾。

郁潾结冰高于岸，逝水暗咽翻西流。防秋复防秋，不虞岁暮烽火稠，黠虏交攻孤垒破，马牛去尽犬独留。

犬蹲屋角吠山月，鬼打钟声登戍楼。三关父老且挥涕，当代应多卫霍俦。

今人白首待勋业，古人壮志图封侯。都护时能练士卒，还念严冬穷到骨。

穷愁有骨可聊生，犹胜无功此身没。胡骑又从西北来，停鞭几为苍生哀。
出郊
毕仲游（宋代）

出郊虽未远，已似恶尘埃。径稳车先到，门閒客自开。

花从今日见，会是隔年来。载酒无知数，挥金可快哉。
挽杨夫人
陈宓（宋代）

笄年踰十便孀居，苦教孤儿共瘁劬。咸叹邹公如令子，不知冀缺是贤夫。

贫能守志人难及，养不酬心世所吁。我咏国风长大息，共姜谁谓在今无。
游金焦二山
程卓（宋代）

所子长江天际来，中流有山何壮哉。
深恨盘礴千万丈，寸土不受双崔嵬。
金山屹据上流险，四面佛屋相环回。
来帆去桨别舻舳，住僧过客烦追陪。
排空杰阁揖沧海，海山乱点浮织埃。
龙潭别耸石峰巧，时立野鹤慵毰毸。
堂头回首指遗像，坡公印老留青煤。
其人已去诗尚在，唱酬风月相徘徊。
再三瞻敬下山去，缥缈又入云涛堆。
焦山一望祗十里，舟师驾橹如奔雷。
行行晃荡呼吸顷，击缆牵确登山隈。
山中僧少竹木古，瘦根迸石穿莓苔。
幽姿野态随步出，胜处往往多楼台。
洪岩路转寻痊鹤，几年浪打风雨摧。
遗铭破碎石剥落，摩挲细读心眸开。
同行韵还兴未尽，飞仙亭上倾樽罍。
酒酣我为发奇绝，底须方外求蓬莱。
三白
苏泂（宋代）

大雪平地尺，腊中相见三。
无人堪共赏，与壁自高谈。
茗事工为崇，诗盟吊不咸。
梦成蝴蝶去，飞过百花岩。
和寄西山
赵希逢（宋代）

寥寥千古一西山，望着令人脚便酸。
充腹野薇当日事，照人甭节至今寒。
未闻治世饥而死，留与凌烟画出看。
厚卫生经非浪语，欲安家国在身安。
二拍
文天祥（宋代）

独立缥缈之飞楼，高视乾坤又何愁。
江风萧萧云拂地，笛声愤怒哀中流。
邻鸡野哭如昨日，昨日晚晴今日黑。
苍皇已就长途往，欲往城南忘南北。
华盖山
邓犀如（宋代）

日沈露下不胜寒，绝顶江南第一山。
脚底云平疑可步，身边月近似容攀。
诸天合在虚无际，清磬应闻缥缈间。
秋拚今宵不成寐，遇风高处着仙班。
训蒙绝句 九思
朱熹（宋代）

人之进学在于思，思则能知是与非。但得用心纯熟后，自然发处有思随。
宴鸣佩亭和赵漕韵
李昴英（宋代）

数尺飞泉漏隔城，寒岩坳处落琮琤。
悬知胜境无尘到，却讶晴琮作雨声。
一歃不容贪者饮，两峰宜着醉翁行。
此泉千载因人重，曾识光风霁月清。
送陈和仲常博倅嘉禾
吴泳（宋代）

俗士骑户限，痴官摸床唇。
名节与官爵，岂以全畀人。
子方贵良贵，我亦仁景仁。
终始议论间，但保一色醇。
车轩花时将过感怀
陆游（宋代）

社雨晴时燕子飞，园林何许觅芳菲。
江山良是人谁在？天地无私春又归。
残史有期成汗简，修门即日挂朝衣。
人生念念皆堪悔，敢效渊明叹昨非。
和游南台
释德洪（宋代）

老思垂一足，饭想成沙纕。顿斧盘石上，分灯续螺江。

坐令遗迹地，咄嗟成宝坊。永怀青松下，睡快欣明窗。

曾侯有逸韵，诗律挟风霜。重来拜白塔，前身疑姓庞。

山僧作巴音，耸肩颀而长。愿施笔供养，普熏知见香。

吾观三公子，凛然万夫望。何当吐佳句，刻石照沅湘。
次韵参寥师寄秦太虚三绝句，时秦君举进士不得 其二
苏轼（宋代）

一尾追风抹万蹄，昆崙玄圃谓朝隮。回看世上无伯乐，却道盐车胜月题。
齿落
程俱（宋代）

年运过半百，齿摇先右车。朝来忽自堕，笑罢却成嗟。

鹤发情知尔，牛呞老更加。舌柔真足恃，寂默寄生涯。
哲宗皇帝挽词四首
张耒（宋代）

端拱循尧道，无为十六年。
偏师擒颉利，上将勒燕然。
梦损周王寿，丹催黄帝仙。
凄凉旧载笔，恸哭抱残编。
戏简汤海秋
孔宪彝（清代）

浮丘先生诗中仙，锦囊万首人争传。兴酣落笔一万字，长河倒泻惊奔泉。

闭门忽复厌高咏，一百五日无新篇。立言奋起诸子陵，天人物理留真诠。

挂名君家诗集里，三年怀袖心拳拳。小册乞题遍海内，青莲诗意谁为传。

得君奇句写狂熊，声价十倍应无前。短札索诗手相报，许我破戒吟苍烟。

是时新雨始澄霁，夕阳红上西山巅。拓窗高阁砚含润，诗情定与花争妍。

愿君吟成为亲写，腕底倔彊盘蛟蜒。焚香扫地且相待，一披词翰驱尘缘。
远离别
郑善夫（明代）

近别不顾家，朝往仍暮还。远别不顾家，出门宁计年。

出门复入门，儿女相牵攀。鸿鹄怀四方，岂受燕雀怜。

凉风动沙碛，剑歌惨不欢。拔剑莫割水，怅此离别难。

同胞遍海岱，所贵天纲全。孔圣欲居夷，老聃行度关。

意气苟相安，岂在华夷间。远别即当别，怀土非上贤。
偈颂二百零五首
释正觉（宋代）

身里出门，门里出身。
白云能作客，明月解随人。
次韵文仲元日登巽亭 其一
邹浩（宋代）

春随鼓角静浮游，放浪乾坤百尺楼。北陌东阡政车马，一时高兴属清流。
参寥泉
董嗣杲（宋代）

湖曲春风正禁烟，试茶味此石间泉。
坡仙忽忆黄州梦，潛老初间智果禅。
几客醉游三月里，一联诗兆七年前。
题梁妙墨如新染，合与云崖浅井传。
春晚感事
陆游（宋代）

据鞍千里何曾病，闭户安眠百病生。
每忆嘉陵江上路，插花藉草醉清明。
咏草
苏泂（宋代）

芳草复芳草，青似青松树。
今年见汝黄，明年复如故。
今来古往人，南北东西路。
化成院
陆游（宋代）

翠围至化成，七里几千盘，肩舆掀泞淖，叹息行路难。
缘坡忽入谷，蜒蜿苍龙蟠。
孤塔插空起，双柟当夏寒。
飞屐到上方，渐觉所见宽。
前山横一几，稻陂白漫漫。
肥僧大腰腹，呀喘趋迎官，走疾不得语，坐定汗未乾。
高人遗世事，跏趺穴蒲团；作此望尘态，岂如返巾冠！日落闻鹿鸣，感我平生欢。
客游殊未已，芳岁行当阑。
望海朝（汪漕庆寿）
史浩（宋代）

烟浓柳径，霞蒸花砌，春深特地芳辰。蝶侣斗狂，莺雏弄巧，嬉嬉舞态歌唇。西圃集簪绅。正桂薰兰玉天寿松椿。竞捧瑶觥潋滟，来祝纵怀人。

当年辍侍严宸。有星轺问俗，熊轼临民。康阜政成，蕃宣治美，归休燕处申申。行庆紫泥新。起钓璜国老，东海之滨。屈指重开此宴，应已拜平津。
夜和陈道士韵
仇远（元代）

三白先春慰客情，瑶林照耀夜窗明。
浅斟低痴儿女，那得工夫问雪声。
系乐府十二首。颂东夷
元结（唐代）

尝闻古天子，朝会张新乐。金石无全声，宫商乱清浊。

东惊且悲叹，节变何烦数。始知中国人，耽此亡纯朴。

尔为外方客，何为独能觉。其音若或在，蹈海吾将学。
卜算子 影照小像，倩颖生作图，先之以词
王鹏运（清代）

搆景未须奇，要称萧閒我。丘壑中閒谢幼舆，此意平生颇。

湍急倩山拦，峰崱将云裹。云淡山虚水自清，终老斯乡可。
十僧诗和曾子唯 其五 病僧
黎景义（明代）

尪然栖古刹，身世岂堪悲。药鼎相看熟，禅床独坐罢。

发长犹懒薙，衣重不胜披。但遣空诸蕴，奚劳洒柳枝。
题江郎庙六绝
陈淳（宋代）

好看三石绝奇踪，自是山灵气所钟。
致雨兴云功利博，合编祀典以神封。
生查子
赵师侠（宋代）

庭虚任雀喧，院静无人到。回首十年非，赖得知几早。

心随香篆销，意与梅花好。万事转头空，一笑吾身老。
夏日遣兴三首
白玉蟾（宋代）

枕簟来寻瓜李盟，银床金井已关情。
牡丹芍药成前辈，茉莉素馨方后生。
新年杂兴十首 其六
李光（宋代）

信是闲中日月迟，颓然那惜寸阴移。消磨永昼非无术，袖手旁观数局棋。
鹧鸪天
佚名（宋代）

腊月初开一荚蓂。祥开崧岳庆生申。
会新都孙直言于成都
赵抃（宋代）

同志同年分若亲，幸从天与岂关人。交情旧别江乡晚，客宦今关蜀国春。

酌酒强论贤否事，畏涂休说利名身。邻封却喜无多远，来往诗筒莫厌频。
送张如京知安肃军
欧阳修（宋代）

相逢旧从事，新命忽临戎。
界上山河壮，军中鼓角雄。
朔风驰骏马，寒雪射惊鸿。
试取封侯印，何如笔砚功。
寄兄长
许景衡（宋代）

江上分携日，樽前听我歌。安居是非少，游宦别离多。

陋巷从颜子，斯文续孟轲。平生端有意，叹息自蹉跎。
金陵
胡仲弓（宋代）

龙虎犹盘踞，前头白鹭洲。
为今形胜地，往昔帝王州。
人物金陵古，风烟玉树秋。
六朝罗绮迹，分付大江流。
偈二十二首
释洵（宋代）

月不堪破五，衲僧猛提取。
打动东海鱼，失却南山虎。
借问是何宗，逢人莫错举。
自九里平水至云门陶山历龙瑞禹祠而归凡四日
陆游（宋代）

桐帽絁裘拥半酣，肩舆咿轧转城南。
牛过野水将新犊，女采柔桑起稚蚕。
遗老年光垂九十，故乡春事及重三。
种花筑室知难办，借地犹能结草庵。
泉水诗送吴都官分司归知州
司马光（宋代）

泉水出幽谷，原流本自清。
萦回遍中国，浩荡入东瀛。
峡口春雷怒，潭心晓鉴平。
悠悠随所值，行止两无情。
踏莎行 其一 送子苾入陕
郑文焯（清代）

连棹湖山，对床风雨。吟坛十载更相主。已怜憔悴尽中年，那堪离乱成孤旅。

鸥外吴云，马头秦树。大江东去人西去。严关百二旧经行，不愁梦失寻君处。
水调歌头·几载沧江梦
刘源（宋代）

几载沧江梦，此夕复经过。双台双峙如画，空翠滴晴波。不是先生高节，激起清风千古，汉鼎复如何。矫首望天际，烟树翠婆娑。危楼下，数不尽，去帆多。人人惊肉生髀，却日欲挥戈。谁识矶边泉石，别有壶中天地，烟雨一青蓑。自笑亦华发，三叹吊岩阿。
游龙门自潜溪过宝应精舍
梅尧臣（宋代）

遥爱夏景佳，行行清兴属。
安知转回溪，始觉来平谷。
古殿藏竹间，香庵遍岩曲。
云霞弄霁晖，草树含新绿。
时鸟自绵蛮，山花竞纷缛。
莫言归路赊，明月还相续。
拟水西寺东峰亭九咏·林中翠
梅尧臣（宋代）

万木总柔翠，况复新晴时。
日色照欲动，山气敛还迟。
望之如何揽，举袂随风吹。
句
赵必范（宋代）

岁点飞花芳径雨，一双新燕荻帘风。
南来苦热戏作二首
黄公度（宋代）

农夫烈日夏畦耕，仙家九转丹灶成。
阿奴投烛婢翻羹，飞蛾赴焰鸡遭烹。
汤为池兮火为城，未如三伏南州行。
登冠头岭炮台观海
李符清（清代）

我官北海家南海，居海今初上海门。大壑有时跳日月，洪波终海荡乾坤。

炮訇天半蛟龙舞，网集沙滩鸟雀喧。安得仙槎浮我去，直穷牛斗问仙源。
宋人酤酒
韩非（先秦）

宋人有酤酒者，升概甚平，遇客甚谨，为酒甚美，悬帜甚高，然贮甚不售，酒酸。怪其故，问其所知闾长者杨倩，倩曰：“汝狗猛邪？“曰：“狗猛，则酒何故甚不售？“曰：“人畏焉。或令孺子怀钱挈壶罋甚往酤，甚狗迓甚龁之，此酒所以酸甚不售也。”夫国亦有狗。有道之士怀其术甚欲以明万乘之主，大臣为猛狗迓甚龁之。此人主之所以为蔽，甚有道之士所以不用也。
城南即事
张栻（宋代）

枕边风雨过今春，起步园林已绿阴。
更向坡头望湘浦，水云无际绕遥岑。
早秋
朱淑真（宋代）

一痕雨过湿秋光，纨扇初抛自有凉。雾影乍随山影薄，蛩声偏接漏声长。
次韵唐公三首其三——旅思
王安石（宋代）

此身南北老，愁见问征途。
地大蟠三楚，天低入五湖。
看云心共远，步月影同孤。
慷慨秋风起，悲歌不为鲈。
祀白鹿先生迎送神辞三首 其一 迎神
李梦阳（明代）

吹玉箫兮眺帆，浦横蔽江兮美无舸。謇踯躅兮旋望，宛窈宨兮无之左。

陟无左兮降右，忽而来兮倏而去。跨白鹿兮导两螭，色含笑兮心莫知。

既登兮无椒，复南陟兮石濑。日冥冥兮欲暮，风飘飘兮吹蕙带。
春感
陆游（宋代）

少时狂走西复东，银鞍骏马驰如风。
眼看春去不复惜，只道岁月来无穷。
初游汉中亦未觉，一饮尚可倾千锺。
叉鱼狼藉漾水浊，猎虎蹴蹋南山空。
射堋命中万人看，毯门对植双旗红。
华堂却来弄笔砚，新诗醉草夸坐中。
剑关南山才几日，壮气摧缩成衰翁。
雪霜萧飒已满鬓，蛟龙郁屈空蟠胸。
邻园杏花忽烂熳，推枕强起随游蜂。
遶看百匝几叹息，吹红洗绿行忽忽。
暮年逢春尚有几？常恐春去寻无踪。
青钱三百幸可办，且判烂醉酤郫筒。
张待制挽词
周必大（宋代）

桂籍声名早，松门岁月赊。
镇东多惠爱，使北有光华。
岂料寻春骑，翻成会葬车。
珠园旧亭馆，细雨泫新花。
闲居和云屋道士
文天祥（宋代）

一樽聊共此时心，文字追随落醉吟。
仙子楼台修竹外，行人冠醉画桥阴。
一年芳草东风老，五月空江夜雨深。
且作兰亭欢喜集，更论谁后又谁今。
秋夕怀赵师秀
徐玑（宋代）

冷落生愁思，衰怀得句稀。
如何秋夜雨，不念故人归。
蛩响砌尤静，云疏月尚微。
惟怜篱下菊，渐渐可相依。
次韵张君病起二首
苏辙（宋代）

壮年得疾势能支，不废霜螯左手持。
渐喜一杯好留客，未应五斗似当时。
口中舌在时闻句，雪里心安不问师。
去卧淮阳従病守，功名他日许君期。
老去生经废不行，镜中白发见空惊。
解将冲气通枯指，易甚新阳发旧茎。
一悟少年难久恃，不妨多病却长生。
文章缪忝追前辈，服食従来亦强名。
颂证道歌·证道歌
释印肃（宋代）

三岁便能大哮吼，文殊也道难征斗。
遑遑权托罽宾牵，如今脱体无人守。
南城吴氏记予七十三岁之颜
周必大（宋代）

蟠木离奇，病鹤摧颓。
以若形骸，而卜襟怀。
无才无能，不竞不猜。
十目所视，人焉廋哉。
家叔舍弟与黎介然会于符离因用两绝奉寄 其一
吕本中（宋代）

漫约同归久未偿，只今留滞各他乡。春风有信勤归雁，夜雨何时复对床。
题梅花仙子图盛子昭画
顾清（明代）

烟林乌啼天未霜，落月漏云金镜光。美人独宿九华殿，天风吹动金琅珰。

瑶阶露重侵罗袜，冻合梅梢不成雪。翩然飞下西湖头，独傍寒香倚愁绝。

寒香郁郁愁冲冲，冰魂荡漾迷西东。星眸欲流滴秋水，霓裳不动萦天风。

天风飒飒鸣璚玖，欲去踟蹰更回首。武塘仙人五彩毫，偷眼方朔窥金桃。

凌晨写出一时景，清寒入面风萧骚。苍苔粼粼白石净，空青暗滴阴崖冷。

石畔丛篁低拂云，云外疏桐落金井。翠禽一声河汉横，辽天回首思冥冥。

云楼雾阁渺何许，冷蕊疏枝空翠屏。美人只今游太清，武塘遗迹亦晨星。

怅望龙城梦中路，寒绡惨淡来精灵。
清江钓隐
陈谟（明代）

小隐清江上，无心竞白鸥。蓼云团竹屋，芦雪点羊裘。

放鹤归何晚，看花醉即休。底须终日苦，三百六鱼钩。
巫山高
陆敬（唐代）

巫岫郁岧峣，高高入紫霄。白云抱危石，玄猿挂迥条。

悬崖激巨浪，脆叶陨惊飙。别有阳台处，风雨共飘飖.
潘丈宣平招游永嘉百丈瀑
李达（明代）

十年踪迹不堪论，重见翠屏山下村。烟出洞天春瀑细，珠归水府老蛟尊。

野亭须对即时酒，佛屋曾为谁氏园？著个茅斋终未得，每逢清夜欲销魂。
于安城答灵运诗 其五
谢瞻（南北朝）

跬行安步武，铩翮周数仞。岂不识高远，违方往有吝。

岁寒霜雪严，过半路愈峻。量己畏友朋，勇退不敢进。

行矣励令猷，写诚酬来讯。
芙蓉楼送客
刘凤（明代）

醉酒高楼此别君，袖中萱草惜斜曛。
月明水上如相忆，寄取潇湘数片云。
瑞鹤仙 内苑醮坛鹤降应制
夏言（明代）

碧空云敛尽，正晚霞、红映凤楼东角。星坛朝谒罢，方诵彻琼章，乍呜天乐。

翘首睇层霄，飞来玄鹤。驾灵风、万仞翱翔，两两盘旋寥廓。

冲漠。鉴我皇诚，昭兹圣孝，祥繇善作。九天现瑞，这感应，如然诺。

想虚空、宝幢羽盖参差，导引仙禽依约。帝教迎取，二圣回銮。

紫宫快乐。
咸平六年二月十八日扈從宸游因成纪事二十二
杨亿（宋代）

步辇下明光，鸣鞘出未央。
属车多载酒，夹道竞焚香。
云管飘梅吹，蜺旌昏鸟章。
從臣沙苑马，卫士羽林枪。
玉辂天行健，金壶书漏长。
光风泛兰蕙，仙雾拂旂常。
宿雨收林薄，晨曦艳屋梁。
闾净空里巷，旄罕隘康庄。
托乘奉珍使，先驱执戟郎。
從桥初转毂，凭轼见垂裳。
暂驻时龙驭，前鹽戏马场。
由来讲武事，所以服遐荒。
电影流机石，鸦群发大黄。
千钧宁觉重，七札岂曾妨。
卒勇如虓虎，人观若堵墙。
腰鞬晋元帅，扈跸汉诸王。
聊用夸胡客，还闻讋鬼方。
回与百里囿，锡宴九霞觞。
射以驺虞节，歌为白雪介。
仙山鲸海上，御苑斗城旁。
周镐欢麀鹿，虞韶集凤皇。
瑶池春水渌，犹误濯沦浪。
题峡江萧氏思贤堂
李纲（宋代）

玉笥峰边萧史居，拂云松竹散扶疏。妙年气节慕前辈，故老风扶空结庐。

幸有江山供一览，自应图史足三馀。何时海内干戈息，借我茅斋与著书。
好事近
曹组（宋代）

茅舍竹篱边，雀噪晚枝时节。一阵暗香飘处，已难禁愁绝。

江南阵地故先开，不待有飞雪。肠断几回山路，恨无人攀折。
醉吟
戴复古（宋代）

草茅无路谒君王，白首终为田舍郎。近读南华资旷达，欲师西洛愧荒唐。

乾坤万象供诗料，风月一楼为醉乡。日晚栖禽归自乐，飞鸣不是怨斜阳。
梅月为蚤虱所苦各赋二绝·虱
刘克庄（宋代）

觜利锋鋩毒，形微胆智粗。
延缘司谏领，游戏相君须。
晓过花桥入宣州界四首 其二
杨万里（宋代）

敬亭宛水故依然，叠嶂双溪阿那边。谢守不生梅老死，倩谁海内掌风烟。
寿叶绳毅先生
魏学洢（明代）

秋月皎皎秋风高，绮筵笑语心陶陶。画帘轻捲众罗拜，琉璃琥珀浮葡萄。

勿用起舞翻鹭翿，勿用杂筦声嘈嘈。袖中有诗调颇劲，须令子晋吹洞箫。

吹彻仙家柳枝曲，笑纹几折红琼瑶。再吹先生考槃乐，先生闻之转嗢噱。

黄发鬖鬖白昼长，手中但持银不落。閒拈棋子记觥筹，常时失数添杯酌。

檐外晴云擘絮轻，偶然目送浑忘却。入秋逸兴更遄飞，年年胜事供林壑。

紫螯绣铁汾湖蟹，黄脂冻玉汾湖雀。儿郎团坐共酕醄，乳下孙孩解嘲谑。

醲醲春酿送来频，量胜不嫌觞政虐。微酡就枕梦于于，朱颐忽解眉忽舒。

陶家徒有五男子，但觅梨栗无诗书。眼前列坐斌斌者，对之不饮当何如。

伯也有孙头角异，仲也笔落鲜霞腻。叔也畸想劈天荒，季也夙办凌风翅。

更兼小阮跃奇姿，春波潋滟秋风媚。酒觞墨垒较雄雌，一家旗帜分行次。

长离蜿蜿采毛长，将飞未飞声啾将。龙门万仞古桐碧，百鸟不敢相翓𦐄。

上有神鹄翩翱翔，頫览九土知圜方。冲飙一举造旬始，仰吸沆瀣储糇粻。

黄鹄高飞青凤语，身轻俨逐朝云举。回首平生春复春，艳风几度桃花雨。

安期赠枣枣如瓜，银宫多少同心侣。自出三山仙历深，折铛石髓留谁煮。

野渚优游尽室閒，道颜潇洒仍如许。倚杖门前秫稻香，东家鸡酒西家黍。

绿杨深底缆渔舟，斜光村落归樵去。武陵源里避秦人，料得当年仅能尔。

数竿红日照窗纱，未梳短发杯先至。金掌何须覆玉浆，趁流挹取方壶水。

醉乡元接大蓬莱，自来中圣长如此。瓮头沙洛富如渑，黑甜半晌重酾起。

一日小饮一百杯，百日小饮盈万杯。从今大饮三千载，酒波喧沸如奔雷。

坐看桑田变沧海，糟丘酒池相转回。
运司园亭 雪峰楼
杜敏求（宋代）

西山最高峰，积雪连四季。登楼试寓目，入国有故地。

烽候虽久息，武经思豫备。文饶昔筹边，公意今无愧。
送高秘丞
曾巩（宋代）

簿书壅处精神健，负俗浇时质性淳。
公退种花常满县，政成驯雉不惊人。
指麾细柳通河外，歌咏甘棠付汉滨。
惆怅不能留自助，谩将樽酒驻车轮。
寄顾云
杜荀鹤（唐代）

省得前年别，蘋洲旅馆中。乱离身不定，彼此信难通。

侯国兵虽敛，吾乡业已空。秋来忆君梦，夜夜逐征鸿。
闰春三月二日陪行之秘监游柏谷寺
吴中复（宋代）

实界嵚岑路入云，闰余三月属芳辰。
烟林未动阴森地，山杏寒开寂寞春。
潞子岭头销白日，神农祠畔柅朱轮。
乘闲自是逍遥事，谁羡襄阳倒载人。
次韵宋永兄白发
黄公度（宋代）

银鬓讵如许，金丹奈若何。
休垂髀肉涕，莫击唾壶歌。
世事奕棋局，人材在沚莪。
未须相料理，大器晚成多。
游香岩一小室甚温
周紫芝（宋代）

鹊尾烟横不卷帘，莫嫌好客坐无毡。道人此室知何用，留与衰翁听雪眠。
冬日过同年赵司理话旧遂成四绝 其二
林大春（明代）

论交夙昔尽豪游，半立螭头侍冕旒。一自风流波荡后，谁能白发老丹丘。
溪游
罗从绳（清代）

孟冬刈稻了，原野尚幽清。偶然成独往，遂惬山水情。

行行不觉成，隐隐闻溪声。石发拖秀茜，潭影涵空明。

爰憩石磴上，于以濯尘缨。逝水去不返，岁暮将何成。
泛舟至竹洲
吕祖俭（宋代）

湖光拍天浮竹洲，隐然一面城之幽。
中有高士披素裘，我欲从之恐淹留。
探囊百金办扁舟，又烦我友著意修。
微风一动生波头，飞棹来往倦则休。
兀兀坐曹如系囚，吏余只有万斛愁。
一生安坐无几求，今日栖迟如置邮。
脱帽露顶固狂流，俯首折腰亦可羞。
誓将入海登之罘，弃置人閒绕指柔。
苍然暮色下羊牛，出处语默两悠悠。
九原可起柳柳州，燕坐相与未始游。
答王参
贾岛（唐代）

寸晷不相待，四时互如竞。客思先觉秋，虫声苦知暝。

霜松积旧翠，露月团如镜。诗负属景同，琴孤坐堂听。

相期黄菊节，别约红桃径。每把式微篇，临风一长咏。
六月初一日
林旭（清代）

月朔重申晨夜命，贪眠自定奈吾顽。卧看露瓦笼金润，起待风帘扬练殷。

花鸟鲜妍人气静，屋庐深远市声闲。诗人得意多斜日，不为朝阳一破悭。
益昌次费伯矩赠行韵五首
洪咨夔（宋代）

快须涤砚入承明，烂漫飞章拂太清。
富贵功名元素定，莫随人后颂升平。
垂丝钓（商调）
周邦彦（宋代）

缕金翠羽。妆成才见眉妩。倦倚绣帘，看舞风絮。愁几许。寄凤丝雁柱。

春将暮。向层城苑路。钿车似水，时时花径相遇。旧游伴侣。还到曾来处。门掩风和雨。梁间燕语。问那人在否。
题幽栖观
许坚（唐代）

仙翁上升去，丹井寄晴壑。山色接天台，湖光照寥廓。
玉洞绝无人，老桧犹栖鹤。我欲掣青蛇，他时冲碧落。
示乡叟
方干（唐代）

暮齿甘衰谢，逢人惜别离。青山前代业，老树此身移。

买药将衣尽，寻方见字迟。如何镊残鬓，览镜变成丝。
挽曹夫人
刘黻（宋代）

一见丰碑已怆情，大家名重乞谁铭。
金花屡锡华封诰，白发重看禁从荣。
三世种成庭上桂，一生读尽藏中经。
当年曾佐先夫子，誓守潼川寇自平。
金国贺正旦使副到阙紫宸殿宴致语口号
周必大（宋代）

淳熙纪号过千龄，玉历今开第五春。
北极天高乾象正，东郊风暖物华新。
漏添化国融和日，律飨熙台鼓舞人。
愿挹沧溟供寿酒，无躬无尽奉严宸。
次韵仲弟独游惠山古风
李纲（宋代）

我家九峰下，跬步临胜境。循除环佩声，满庭松桂影。

宦游阻幽寻，每若龟引颈。十年旅京华，万里走闽岭。

归怀寄清梦，投檄期子请。向来兵火作，此地偶无警。

馀生集百忧，负郭耕二顷。新交浸已疏，旧学谋复整。

功名一灰灺，毁誉两蛙黾。抱拙与世违，退缩甘远屏。

杜关绝外游，但欲俗缘省。兹山乃故人，雅契相与永。

登临富泉石，采掇足芹荇。下瓢酌甘芳，日汲谢瓶绠。

胡为久不到，有愧稚川井。仲弟绝俗姿，好勇先我骋。

新诗纪清赏，得句颇彪炳。艰难见鸰原，岁月侵晚景。

相期老丘壑，不复叹土梗。梁溪寒可渔，蓑笠同舴艋。

宁如六一翁，终日思汝颍。方兹筑吾庐，跧伏念前眚。

面山开小阁，制度阒深靓。山气日夕佳，爽致当共领。

夜久霜露寒，星月光囧囧。冷然欲御风，岂惮广寒冷。

邻钟韵更幽，皓鹤唳方儆。深炷一炉烟，宴坐得三省。
偈二首
释择明（宋代）

从来家富小儿娇，偏向江头弄画桡。
引得老爷把不住，又来船上助歌谣。
漳州石教授寄火山荔支
王十朋（宋代）

炎方摘实走筠笼，千颗遥遥寄病翁。未啖吾州法石白，且尝邻病火山红。

搀先趁得杨卢雨，珍重来从芹藻宫。我欲细论香色味，一尊何日广文同。
寄刘景烈
刘敞（宋代）

汉设重关斥塞垣，诏移飞将护秋屯。胡人无复窥南牧，燕客时应祭北门。

清酒肥牛宴长日，轻车精骑猎平原。少年真得军中乐，况复诗书盛讨论。
送程给事知越州
范百禄（南北朝）

馀事诗名夐绝尘，琐闱仙殿老成人。虏庭上座衣冠壮，庾岭南州雉堞新。

太白山云旬日雨，若邪溪水四时春。吾皇倚待唯三九，不用夸乡诏买臣。
湘妃怨·人家篱落酒旗儿
马致远（元代）

人家篱落酒旗儿，雪压寒梅老树枝。吟诗未稳推敲字，为西湖捻断髭，恨东坡对雪无诗。休道是苏学士，韩退之，难装煞傅粉的西施。
宝祐二年皇子冠二十首
佚名（隋代）

善颂善祷，三加弥尊。
爵弁峨峨，介珪温温。
阳德方长，成德克存。
燕及君亲，厥祉孔蕃。
过关山用同行韵
饶节（宋代）

风来幡动作真观，耳倒声边亦妄闻。自笑敝貂苏季子，苦求知画宋元君。

关山行李今三反，灯火工夫费几分。安得一廛留我老，抱琴矫首送浮云。
酬玉汝 其二
吴汝一（宋代）

日暮云倒飞，苦雨湿茅屋。奇哉五碎金，青草眠黄犊。

天行贵葆真，心骨迥凡俗。一尺黄菊花，秋风播芳馥。
六月八日第四雏生用韵答二韩表弟
杨慎（明代）

茅舍亦悬弧，欣看第四雏。自怜牛舐犊，谁谓蚌生珠。

娱老堪提抱，成人任鲁愚。多情二表弟，良夜待倾壶。
戊戌冬至南郊礼成庆成宴乐章四十九首 其六 凤鸾吟
陆深（明代）

维皇上天佑圣明，景命宣。五云辉，三台润，七纬光悬。

协气生，嘉辉见，正万民，用群贤。垂衮御经筵。宵衣勤，政殿礼，圜丘大祀精虔。

明水洁，苍璧圆。秉周文，承殷荐。眷皇家，亿万斯年。
晓发芜湖
潘慎生（清代）

残笛鸠兹路，银河耿未收。江帆凉近月，夜水白沈楼。

树出天门晓，潮生海国秋。乡园西望近，归梦满吴头。
中秋月
曹辅（宋代）

空谷秋寒同子午，白月纷纷洗清露。遥想灯花结夜愁，郁金斗帐香如雾。
送梁宪易节漕蜀二首
彭龟年（宋代）

峡口大江急，剑门天下奇。
不因逢使节，安得入公诗。
万里轻来去，一心无险夷。
可怜门下士，犹惜别离私。
鹧鸪天（为老人寿）
洪咨夔（宋代）

天理从来屈有信。东风到处物皆春。门前骢马权奇种，台上慈乌反哺心。

花岛屐，柳湖尊。好将长健傲长贫。诸孙认取翁翁意，插架诗书不负人。
挽知录李元老二首
陈棣（宋代）

德齿追前辈，声华擅隽游。
心期师孔孟，文欲比曹刘。
丹桂枝高折，青云路未周。
日驹偷过隙，夜壑漫藏舟。
送报本寺分韵得通字
牟融（唐代）

几度乘闲谒梵宫，此郎声价重江东。贵侯知重曾忘势，

闲客频来也悟空。满地新蔬和雨绿，半林残叶带霜红。

□□□□□□□，□□□□□□□。
春日道中寄孟侍御
张南史（唐代）

春来游子傍归路，时有白云遮独行。水流乱赴石潭响，

花开不独山树名。谁家鱼网求鲜食，几处人烟事火耕。

昨日已尝村酒熟，一杯思与孟嘉倾。
次韵李元老柬王令周簿喜雨
陈棣（宋代）

阿香破旱用功深，更遣新凉入素襟。
曝日已通贤令意，望霓聊慰野人心。
水添浅濑征帆稳，云掩残阳古树阴。
洗眼看君调燮手，一同先已荷商霖。
刘怀翁郡伯自松移治皖江一时共为诗歌余亦有作
诸定远（清代）

拯物藉仁人，资治惟神君。神君天所赉，于以康斯民。

我公席世胄，荆玉早嶙峋。藜光起声价，御笔垂丝纶。

发轫首秋曹，晋秩辉华绅。心为明光烛，化雨沾无垠。

学邃若观海，交深如饮醇。下车轸民疾，敷教俗乃敦。

煦煦就冬日，霭霭披青云。困者渐以苏，休祯鬯群伦。

叩天呼借冠，情至童叟均。我从弦歌里，爱颂堂阴新。

皖江古名郡，千里遍阳春。
池边即事
白居易（唐代）

毡帐胡琴出塞曲，兰塘越棹弄潮声。

何言此处同风月，蓟北江南万里情。
适两日小疾谒告闻知府郎中丈有东湖之游而不果陪遂蒙佳句宠问辄趁韵以谢
洪适（宋代）

佳时行乐阻追陪，喜得诗筒手自开。云岫送凉随皂盖，风漪献自属金罍。

也知萍底鱼相得，更有荷閒蝶鼎来。不识重游在何日，便须扶病走舆台。
迎薰棋墅为张仲伦赋
邓雅（元代）

五亩田庐一涧云，纸屏楸局坐南薰。子声频向花阴落，爽气还南树底分。

王质看回人寂寂，有虞歌后世纷纷。君侯不是无心者，夜雨灯窗复缀文。
次韵才叔初春绝句 其二
许及之（宋代）

带围过膝杖过眉，曲庑寻诗得步迟。旧日春风应笑我，鬓边残雪没消时。
过清源李宪使宴作
王世贞（明代）

河山初执手，天地一掀髯。月拥齐藩节，霜回汉使幨。

宦途乡语细，军令酒杯严。白苧调歌管，青衣度舞帘。

香抄云子饭，洁称水晶盐。笳鼓行营急，兰膏北海淹。

金吾应不怕，为许夜厌厌。
定号依韵和禹玉
梅尧臣（宋代）

言出君门日，遥闻紫禁钟。
诏书中使降，骏马上闲供。
天下持平手，毫偏不置胸。
文从有司较，卷是近臣封。
胜阵无容敌，精兵已善攻。
明朝当奏号，鸳鹭看归雝。
大笔吟
邵雍（宋代）

有客无知，为性太质。
不忮不求，无固无必。
足蹑天根，手探月窟。
无得之怀，尽赋于笔。
意还情融，气和神逸。
酒放微醺，绡铺半匹。
如风之卒，如云之勃。
如电之歘，如雨之密。
或往或还，或没或出。
滌{上湯下皿}氛埃，廓开天日。
鸾凤翱翔，龙蛇盘屈。
春葩暄妍，秋山崒屼。
三千簪裾，俯循儒术。
百万貔貅，仰听军律。
松桂成林，芝兰满室。
蜀锦初番，朝霞乍拂。
白璧一双，黄金百{左金右益}。
羲之来求，牧之来乞。
物外神交，人间事毕。
观者析酲，收之愈疾。
长相思令（三之二）
邓肃（宋代）

一重溪。两重溪。溪转山回路欲迷。朱阑出翠微。

梅花飞。雪花飞。醉卧幽亭不掩扉。冷香寻梦归。
右弼武功
王大谟（明代）

舆志称雄推广武，武功虎踞右西宁。日含叠嶂披鳞甲，风鼓乔西振哨铃。

列戟峰前归操纵，投鞭泉下任调停。兵威赖有山陵赫，指日淩烟勒碑铭。
四时佳景漫吟四首 其四
林奕兰（明代）

我爱冬，冬日烈。阁笔冷生袍，研书庐压雪。梅梢闹处见天心，松柏岁寒挺高节。

秃尽子卿塞北旄，何如南阳长抱膝。
携家避地
葛立方（宋代）

生身恨晼晚，丧乱适吾遭。
百岁大槐过，三年空谷逃。
平羌无上策，医国付群豪。
年大伤蓬转，愁坡破浊醪。
游云居寺三绝 其一
李彭（宋代）

茗椀薰炉久不来，晓猿夜鹤总相猜。故将野老扶衰杖，踏破山家称意苔。
除夕前一日竹叶亭探梅
马蕃（清代）

抽身来胜地，索笑得闲行。岁晚日无几，花迟风有情。

深杯宜腊酝，小雨送春声。未识西庄意，犹依五凤城。
为王幼霞阁长鹏运题易安居士小像
郑孝胥（清代）

南渡遗嫠流比伍，老去才名谁比数？歌辞激愤一世无，小朝廷比真愧汝。

画图省识古词女，比似黄花瘦几许。赵侯赞之署德父，政和四年岁甲午。

胡马未窥想宁处，归来堂中正媚妩。生小聪明喜自赌，金石图书斗记取。

暮年作序戒好古，叙述乱离备悽苦。何来云麓与苕溪，未识绍兴老命妇。

建炎系录尤莽卤，俞君编缉年可谱。行迹章章俨对簿，半塘老比刻乐府。

殷勤轶篇手搜补，摹图徵题更志语。表微事较好奇愈，荼蘼云巢今何所？

惟有流传漱玉词，坐觉清晖照眉宇。
书寓舍壁
李洪（宋代）

且卧元龙百尺楼，难忘江海一扁舟。
西山爽气助诗兴，忽有碧云生暮愁。
次韵次卿林下行歌十首 其一
周紫芝（宋代）

风吹苏小门前柳，雨暗罗敷陌上桑。遥想锦江春色暖，被花恼得少陵狂。
江心寺
包恢（宋代）

心无倚着绝沉浮，力破回澜岿独留。
远过金山推碧玉，屹如砥柱立中流。
木犹桂在月中植，人似身来镜里游。
况是清秋方净练，真成银汉着孤舟。
秋霁草堂闲望
魏野（宋代）

草堂高逈胜危楼，时节残阳向晚秋。
野色青黄禾半熟，云容黑白雨初收。
依依永巷闻村笛，隐隐长河认客舟。
正是诗家好风景，懒随前哲却悲愁。
送然侄四归二首
张栻（宋代）

堂堂希白翁，共惟同出自。
百年诗礼传，名教有乐地。
嗟予力未诗，永抱蓼莪意。
积累盖百叹，承家岂云易。
赐然履渊冰，中夜耿不寐。
协心望尔曹，勉力绍前志。
岁晚期有成，庶或保无坠。
次两知县韵四首
陈造（宋代）

暴醉琳腴饱栈羊，巡簷闲认小梅香。
胡床曝背关情甚，古锦囊诗引兴长。
河南府试赎帖，赋得乡饮酒诗
吕温（唐代）

酌言修旧典，刈楚始登堂。百拜宾仪尽，三终乐奏长。

想同莺出谷，看似雁成行。礼罢知何适，随云入帝乡。
秋日舟中有感
梅尧臣（宋代）

天乎余困甚，失偶泪傍沱。
世事随时远，秋风顺水多。
鳏鱼空恋穴，独鸟未离柯。
岁月都无几，存亡可奈何。
儿娇从自哭，婢騃不能呵。
已觉愁容改，休将旧监磨。
弊衣留暗垢，残药恨沈痾。
斗厌驱驱役，终期老薜萝。
中秋见月
马臻（元代）

去年中秋月，团团上林薮。文士两三人，竟夕坐相守。

精光浮白空，谁见虾蟆丑。觞酌杂歌吟，待得下高柳。

今年中秋月，辉辉入窗牖。照我如有期，怪我尊无酒。

月是去年月，不复去年友。人生如风花，聚散良不偶。

贤愚与贵贱，肉骨同一朽。我今见明月，再拜复稽首。

侧闻古老言，此言岂虚有。正秋三五满，万里绝纤垢。

玉兔捣神药，服之寿长久。我无周生术，安得月在手。

天梯邈难攀，中扃欲成疚。万方浩漫漫，月轮又西走。
临江仙（莫子章郎中买妾佐酒，魏倅以词戏之，次韵）
王炎（宋代）

试问休官林下去，何人得似高年。壶中不记岁时迁。吹箫新有伴，餐玉共求仙。

有客尊前曾得见，月眉云鬓娟娟。断肠刺史独无眠。谁能闻一曲，偷向笛中传。
卖花
张镃（宋代）

种花千树满家林，诗思朝昏恼不禁。
担上青红要逐定，车中摇兀也教吟。
虽无蜂过曾偷采，犹恐尘飞数见侵。
应是花枝亦相望，恨无人似我知音。
清苕
释文珦（宋代）

清晓泛苕滨，长歌拨櫂频。
山川开霁景，草木畅余春。
野老知閒趣，沙鸥似故人。
绝胜拈尘尾，驾说弊精神。
滇中词三首
范汭（明代）

秀海海边葭菼秋，滇池池上云悠悠。
人心恰似此中水，一道南流一北流。
祷雨有应寄鹤林
白玉蟾（宋代）

魃燄爇天草木烦，请檄上清火铃君。
为我挽断黄河源，并与拽铃苍海根。
我亦弗信神龙顽，我亦弗疑神雷蛮。
速须（毯炎换及）雨如倾盆，鹤林真人事奏函。
白昼香篆升天门，东井箕星访白羊。
丰隆急速追玄溟，宇宙肸蚃一弹指。
郊外万丝悬如绳，人疑袖手倦作霖。
岂知此心冥太清，夙世已是神霄卿。
燕归梁·织锦裁篇写意深
柳永（宋代）

织锦裁篇写意深。字值千金。一回披玩一愁吟。肠成结、泪盈襟。
幽欢已散前期远。无憀赖、是而今。密凭归雁寄芳音。恐冷落、旧时心。
次韵伯父工部见庆尘忝之什
葛立方（宋代）

江夏无双旧姓黄，末科容我出寒乡。
人间学子垂垂老，天上丹寒恰恰芳。
避地本安元结洞，拥书犹记赞公房。
岂知今世持衡者，不听更筹听织芒。
黄鹂一声
沈辽（宋代）

阴阴三四木，官舍悄无邻。何处黄鹂啭，来惊白发新。

浪随殊俗过，可负旧山春。自笑亲香火，看经作钝人。
瓜洲
李昌垣（清代）

新柳近危城，晴波燕子轻。潮声环郭远，春色渡江明。

细草烟中密，高林雨后平。疏篱临曲岸，小泊听啼莺。
十九日驴背作
张问陶（清代）

驴背诗情古，天涯破锦囊。风尘嘲杜老，衫笠画襄阳。

人困乡愁集，春寒酒力强。竟遭长官骂，应坐太颓唐。
登真觉寺浮图
王樵（明代）

古寺不知年，松竹自成趣。老僧摘春芽，龙钟坐高树。

抚景已悠摘，宁知别有天。石阁三层上，金刚五座连。

御家赐出西番样，白日光摇动仙掌。故露双趺隐法身，古今指点如来像。

如来一笑古今空，宝座千年镇寺中。使人疑却青莲界，何时更长玉芙蓉。
鹊桥仙·春光已暮
赵师侠（宋代）

春光已暮，花残叶密，更值无情风雨。斜阳芳树翠烟中，又听得、声声杜宇。血流无用，离魂空断，只挠凄凉为旅。在家谁道不如归，你何似、随风归去。
览义叟秋香二首词情悽惋使人感叹义叟新有闺房之戚因戏续其韵且知予感念故人不忘之意 其一
李光（宋代）

小诗清绝与招魂，香雾依然湿鬓云。一夜狂风都扫尽，鼻端无复嗅馀芬。
馆课冬至斋居
于慎行（明代）

缇室灰飞晷欲长，清斋仙馆坐焚香。
雪残楼阁虚琼树，月出簪裾满玉堂。
笔望五云迎舜日，心随一线入尧裳。
明朝负橐趋陪地，只在瑶坛帝座旁。
送陈仲甫挟书游甫里
连文凤（宋代）

西风客影鬓毛苍，此去携琴又一方。
欲向书中消日月，何妨篱下寄文章。
于今蜀道无平地，到处并州即故乡。
茶灶笔床犹在否，烦君移棹问沧浪。
雪寒百司作暇独入局观雪简张直阁
项安世（宋代）

书生赋分合清愁，官与休辰不自休。
特地忍寒开省署，谁家见雪似瀛洲。
白银殿阁云中看，素李园林月下游。
说与南湖张秘阁，速来同直道山头。